Foto’s: Twee beseer toe vliegtuig neerstortFoto: Netcare 911 Twee mans is beseer toe ŉ ligte vliegtuig Saterdagoggend by Cato Ridge naby Durban in KwaZulu-Natal neergestort het. Shawn Herbst, woordvoerder van Netcare 911, het gesê die nooddiens se paramedici is omstreeks 10:30 na die toneel ontbied. Daar het hulle die wrak van die vliegtuig aangetref. Albei insittendes van die vliegtuig is in die ongeluk beseer en is op die toneel behandel voordat hulle deur ŉ ander ambulansdiens na ŉ hospitaal geneem is. Beamptes van die Ethekwini se brand-en-reddingsdienste, asook die SAPD het die toneel afgesper om ondersoek in te stel. Die oorsaak van die ongeluk is nog nie bekend nie.